Tom Behnke (KF), 2006-12-12:
Som det fremgår, står alle partier bag den her forespørgselsdebat.
Fru Kirsten Brosbøl var jo ordfører for forespørgerne, og jeg synes, hun kom med en rigtig god motivering, men da vi så kom til svaret, efter at ministeren havde talt, må jeg nok sige, at Det Konservative Folkeparti i hvert fald ikke kan stå inde for det, som ordføreren sagde, det må stå for ordførerens egen regning.
Jeg siger bare lige dette, for at vi har fået det slået fast, for der kan måske være nogle, der misforstår det med, at man er ordfører for forespørgerne, og tror, at så taler man på vegne af forespørgerne.
Det gjorde fru Kirsten Brosbøl ikke i sit andet indlæg.
Menneskehandel er afskyelig.
Det er helt uforståeligt, at der overhovedet findes mennesker, der kan finde på at tvinge et andet menneske til mod sin vilje at prostituere sig.
Vi taler om vold, trusler, trusler mod familien, voldtægt, tvang, frihedsberøvelse; historierne, vi hører, er ufattelig afskyelige og ubehagelige, og man kan undre sig over, at der overhovedet findes mennesker, der kan finde på at gøre andre mennesker så ondt.
Derfor er der ingen tvivl om, at de handlede skal hjælpes, og at bagmændene skal straffes – og bagmændene skal straffes hårdt.
Derfor er det også godt, at netop denne regering med støtte fra Folketinget allerede i 2002 tog fat på en handlingsplan til bekæmpelse af kvindehandel, en handlingsplan, som siden hen blev udvidet til også at omfatte børn.
Og det, der arbejdes på nu, er, at man selvfølgelig ikke behøver at skelne overhovedet, det er handlede mennesker, vi taler om.
Regeringen har sørget for, at straffeloven er blevet strammet op, der er lavet en særlig paragraf, der handler om at bekæmpe menneskehandel, altså en paragraf, hvor man kan komme efter bagmændene, således at sagerne kan efterforskes og man har mulighed for at bruge alle de forskellige efterforskningsmetoder, politiet har, til at komme efter bagmændene.
På den måde har myndighederne for alvor haft mulighed for at komme efter bagmændene, og der kører jo også en lang række sager allerede på nuværende tidspunkt.
Politiet har valgt at sætte bredt ind og bruger mange forskellige metoder i kampen mod bagmændene bag menneskehandel.
Jeg er helt overbevist om, at når vi på den anden side af nytår ser de nye, store, slagkraftige politikredse, vil disse politikredse komme til at prioritere området her.
Man vil få ressourcer, man vil få overblikket til virkelig at sætte ind.
Derudover har vi jo kunnet konstatere, at politiet har valgt at ansætte en antropolog, således at man fra politiets side har mulighed for at samarbejde og koordinere indsatsen, altså samarbejde på tværs af de forskellige faggrænser.
Der er på gadeplan og på klinikplan, om jeg så må sige, oprettet opsøgende sociale team, som tager kontakt til de prostituerede, og som finder frem til de handlede, altså til ofrene, og sørger for at etablere kontakten, således at der bliver mulighed for beskyttelsestilbud; et beskyttelsestilbud, hvor de handlede, hvor ofrene kan modtage behandling, hvor man kan opnå en tillid, der gør, at ofrene forhåbentlig kan nå at blive overbevist om, at de skal vidne imod bagmændene.
Der bliver sikret kontakter til hjemlandet, således at ngo'er kan stå og tage imod i hjemlandet, så det ikke er bagmændene, der tager imod den handlede og sender den handlede til en ny destination.
På den måde sikrer vi en ordentlig hjemsendelse.
Der har også været en kampagne, der er rettet imod kunderne, en kampagne om, at kunderne skal være opmærksomme på, hvad det er, de foretager sig, altså en forebyggende og opklarende indsats, og der er oprettet en hotline, således at man kan anmelde mistænkelige forhold.
Nu er vi så nået dertil, at vi netop i disse dage er i gang med at forhandle en ny handlingsplan, som jo ikke træder i stedet for den første handlingsplan, men er i forlængelse af den første handlingsplan.
Der bliver afsat 70 mio. kr., og satspuljepartierne er i fuld gang med at forhandle om en forbedret indsats, ikke mindst en forbedret indsats internationalt, men også her taler vi om at få overblik, vidensopsamling, koordinering af indsatsen, en styrket politimæssig indsats.
Vi hører, hvordan justitsministeren kunne remse ti konkrete tiltag op til, hvordan politiet markant og konkret i fremtiden kan gøre det her arbejde endnu bedre, øge befolkningens viden og dermed øge forebyggelsen og opmærksomheden.
Vi har også hørt, at regeringen er indstillet på at udvide refleksionsperioden, altså beskyttelsesperioden, op til 100 dage, hvis man samarbejder om hjemsendelse, og dermed kan de handlede og ofrene lige nå at finde sig selv, få ro på, eventuelt få behandling, få en god kontakt til hjemlandet og derefter tage hjem i god ro og orden.